વરસાદને કારણે પીચ પર ભરપૂર રોલિંગ થઈ શકશે નહીં. પૂરતું રોલિંગ ન થવાથી અને તડકો ન નીકળવાથી પીચમાં ભેજ રહેશે. મેદાનમાં વરસાદનું પાણી ભરાવાને કારણે પીચમાં ભેજ રહેવાનો જ. આ કારણે પીચ પૂરેપૂરી તૂટવાની શક્યતા બહુ જ ઓછી છે. ભેજવાળી પીચ પર બોલ થોડો રોકાઈને આવે છે, જેના કારણે બેટ્સમેનને રમવામાં મુશ્કેલી પડશે. ફાસ્ટ બોલરના બોલનો બાઉન્સ અનિયમિત બની જાય છે. ફ્લાઇટેડ બોલ ફેંકનારા સ્પિનરને આવી પીચથી ફાયદો થાય છે. ભારતીય સ્પિનર અશ્વિન, જાડેજા ફ્લાઇટના બદલે ફાસ્ટ સ્પિન પર વધુ ધ્યાન આપે છે. ઇંગ્લિશ સ્પિનર આદિલ રાશીદ બોલને ફ્લાઇટ આપવાને કારણે વધુ ખતરનાક બની શકે છે. પીચમાં ભેજને કારણે ફાસ્ટ બોલરને વધુ સ્વિંગ મળે છે. આ સ્થિતિમાં અંગ્રેજ ફાસ્ટ બોલર્સને પીચમાંથી વધુ ફાયદો મળી શકે છે, જોકે ભારતીય ફાસ્ટ બોલર્સ પણ વર્તમાન શ્રેણીમાં શાનદાર બોલિંગ કરી રહ્યા છે. ટૂંકમાં, આવતી કાલે સવારે ૯.૩૦થી વાગ્યા શરૂ થઈ રહેલી શ્રેણીની અંતિમ ટેસ્ટમાં કંઈક તો નવું જોવા મળશે એમાં કોઈ શંકાને સ્થાન નથી.